**OD FILMSKE TEORIJE DO PRAKSE Z UČENCI IN DIJAKI**

Usposabljanje za pedagoge iz OŠ in SŠ, ki izvajajo predmet *Filmska vzgoja* in *Film* ter druge filmsko-vzgojne mentorje

**18. 1. 2020, sobota, Pionirski dom – Komenskega 9**

Komenskega 9, 1000 Ljubljana >> Poglej na [zemljevid](https://www.pionirski-dom.si/prizorisca/pionirski-dom-na-komenskega-9)

Ogled filma v kinodvorani je tako za učence kot za učitelje odlična izkušnja, vendar po navadi zahteva precej organizacije in predvsem časa. Ker pa obisk kina nikakor ni edini način srečevanja otrok in mladine s filmom, poleg tega pa se s filmom od letošnjega šolskega leta tudi nekateri pedagogi v razredih redno ukvarjate v sklopu izbirnih predmetov, je potrebno premisliti in utrditi pristope, kako širino filma kot medija in kot umetnosti približati otrokom in mladostnikom. Film ponuja mnoga izhodišča za pogovor in refleksijo, je pa tudi način lastnega izraza in pogon v ustvarjalnost.

Seminar je namenjen pedagoškim delavcem v šolah, ki bi se želeli spoznati z osnovnimi filmskimi koncepti in jih nadgraditi v praktične smeri za pouk in mentorstvo pri nastajanju filma. Seminar je tudi odlična in vredna priložnost, da delite svoje izkušnje z dosedanjim delom izvajanja svojih predmetov *Filmska vzgoja* in *Film*.

VSEBINA SEMINARJA:

* Multimedijsko predavanje: **Filmska izrazna sredstva**

Predavanje je namenjeno spoznavanju filma in njegovih prvin. Udeleženke in udeleženci spoznajo osnovno filmsko terminologijo in izrazna sredstva, ki so lastna samo filmu. Mizansceno, filmsko montažo, gibanje kamere, ritem in ostale elemente filmske govorice bomo obravnavali na izbranih primerih, preko katerih se bomo obenem seznanili tudi z najpomembnejšimi obdobji iz zgodovine filma. Predavatelj Rok Govednik ima dolgoletne izkušnje s poučevanjem filma tako formalno kot tudi neformalno in je mentor mnogim mladim pri njihovem ustvarjanju (Zavod Vizo).

* Predstavitev in diskusija: **Filmska vzgoja za otroke in mladostnike**

Predavatelj Rok Govednik bo udeleženke in udeležence seminarja seznanil z nekaterimi primeri dobre prakse, ki jih je mogoče enostavno uporabiti tudi pri poučevanju v učilnicah. Analiza karakterjev, krivulja emocij, nadaljevanje zgodbe in mnoge druge dejavnosti lahko vključite v šolski kurikulum tudi pri drugih predmetih.

Diskusijo po predstavitvi bo vodila Nina Ostan (višja svetovalka na ZRSŠ za umetnostno zgodovino in film), tudi dolgoletna profesorica umetnostne zgodovine na Gimnaziji Poljane. Pogovor bo namenjen seznanjanju z različnimi ovirami (in potencialnimi rešitvami), s katerimi se srečujejo pedagoški delavci pri snovanju in izvajanju izbirnih predmetov *Film* in *Filmska vzgoja* ter drugih filmsko-vzgojnih aktivnosti. Izmenjava pozitivnih in negativnih izkušenj bo služila kot izhodišče za prihodnje delo na področju filmske vzgoje v šolah.

* Predstavitev: **Raba snemalne opreme**

Ko se srečamo s snemalno opremo, je pomembno, da vemo, kako jo uporabiti, tako iz vidika, kaj določena uporaba posledično prinese na ekran gledalcev, kakor tudi z vidika same tehnične rabe. Dolgoletni filmski mentor v Pionirskem domu Sandi Skok bo udeleženkam in udeležencem predstavil tehnične vidike rabe opreme in dodatnih rekvizitov, ki so pomembni pri nastajanju videov in filmov.

* Analiza prakse: **Filmi otrok in mladostnikov**

Na izbranih filmskih izdelkih, ki so jih naredili otroci in dijaki iz Slovenije in tujine, bomo opazovali in spremljali tehnične načine, kako so kaj naredili, ustvarili. Pohvalili bomo njihov trud in opozorili, kaj bi lahko bilo posneto boljše. Filme bomo izbrali iz arhiva Mednarodnega festivala otroškega in mladinskega filma ZOOM (produkcija: Pionirski dom). Analizo bosta vodila Rok Govednik in Sandi Skok.

* Filmski program: **Izbrani filmi otrok in mladostnikov** (slo. in medn.)

Preko izbora filmov s festivala ZOOM bomo spoznali, kaj ustvarjajo otroci in mladostniki, kaj pomeni aktivno mentorstvo ob nastajanju filma in kaj zgolj pomoč. Redno spremljanje produkcije filmov otrok in mladostnikov je za pedagoge izrednega pomena, da bodo lahko tudi sami kot mentorji uspešni.

URNIK:

8:30-9:00 Registracija, kava

9:00-9:10 Pozdrav Vesna Tripković, vodja oddelka za kulturo in ustvarjalnost, Pionirski dom

9:10-11:00 Predavanje: Filmska izrazna sredstva (Rok Govednik)

11:00-11:20 Odmor za kavo

11:20-12:20 Predstavitev: Filmska vzgoja za otroke in mladostnike (Rok Govednik)

12:20-13:00 Izmenjava izkušenj - pozitivni vidiki, problemi – diskusija (Nina Ostan)

13:00-14:00 Odmor za kosilo

14:00-14:45 Predstavitev rabe snemalne opreme (Sandi Skok)

14:45-15:30 Analiza prakse dela otrok in mladostnikov (Rok Govednik in Sandi Skok)

15:30-15:40 Odmor za kavo

15:40-16:30 Filmski program izbranih tujih in slovenskih filmov s Festivala otroškega in mladinskega filma ZOOM

Trajanje seminarja: 10 šolskih ur z odmori

Seminar je brezplačen, pripravlja ga Pionirski dom v sodelovanju z Zavodom Vizo.

**Prijave sprejemamo do 13. 1. 2020** na elektronski naslov **vesna@pionirski-dom.si.**

Veselimo se srečanja z vami!

**Vesna Tripković**,

vodja oddelka za kulturo in ustvarjalnost

Pionirski dom

Ljubljana, 29. 11. 2019